Aardskudding skud Johannesburg uit die vereJohannesburg. Argieffoto: Legendtours Johannesburgers is Vrydagoggend letterlik uit die vere geskud toe ŉ aardskudding net voor 07:00 in die Goudstad gevoel kon word. Sosiale media gons behoorlik nadat die aardskudding vanoggend omstreeks 06:56 in gebiede soos Lenasia, Soweto, Roodepoort en Krugersdorp waargeneem is. Een sosialemediagebruiker skryf op Twitter dat Maart omtrent met ŉ bang gekom het, ŉ ander het glo deurmekaar uit die bed gespring. “Maart het my wakker gemaak met ŉ aard#skudding,” skryf een. “Net ingeval my wekker my nie wakker gemaak het nie, het die #skudding. Jozi skud,” skryf ŉ ander. Die hutsmerk #tremor is ook sedert vanoggend een van die mees gebruikte hutsmerke op Twitter. African News Agency berig die aardskudding het sowat vier tot vyf sekondes geduur met ŉ magnitude van 3,7. Volgens die Gautengse weerdiens was die aardskudding naby Randfontein gesentreer. eNCA berig die Raad vir Geowetenskappe het bevestig dat die aardskudding waargeneem is. Die raad se woordvoerder kon vanoggend nie onmiddellik vir kommentaar bereik word nie. Johannesburg is geneig tot aardskuddings weens mynbou-aktiwiteite in en rondom die Goudstad.